Ο Δημήτρης Χριστόφιας ολοκλήρωσε με επιτυχία την πρώτη του, ως Πρόεδρος της Κύπρου, επίσκεψη στην Ουάσιγκτον
Εγκαινίασε μεγάλη Κυπριακή έκθεση και μίλησε σε φημισμένη δεξαμενή σκέψης
Με επιτυχία πολύ μεγαλύτερη ακόμα και από εκείνην που ανέμεναν οι πιο αισιόδοξοι εμπειρογνώμονες εγκαινιάστηκε στην Ουάσιγκτον η έκθεση «Κύπρος: Σταυροδρόμι Πολιτισμών» σε έναν επιβλητικό εκθεσιακό χώρο του Ινστιτούτου Smithsonian, υπό την διεύθυνση του οποίου λειτουργούν τα περισσότερα μουσεία της Αμερικανικής πρωτεύουσας. Στα πλαίσια της έκθεσης προβάλλονται πολιτιστικοί θησαυροί της Κύπρου που δείχνουν την 11 χιλιάδων χρόνων συναρπαστική ιστορία του νησιού της Αφροδίτης. Με την διοργάνωση της γιορτάζονται επίσης δύο σημαντικές επέτειοι: τα πενήντα χρόνια από την ίδρυση της Κυπριακής Δημοκρατίας και η συμπλήρωση μισού αιώνα από την σύναψη διπλωματικών σχέσεων ανάμεσα στην Κύπρο και τις Ηνωμένες Πολιτείες. Τα εγκαίνια της έκθεσης έκανε ο ίδιος ο Πρόεδρος της Κυπριακής Δημοκρατίας Δημήτρης Χριστόφιας, ο οποίος ήρθε στην Ουάσιγκτον ειδικά για τον σκοπό αυτό. Τον συνόδευαν η σύζυγός του Έλση Χριστόφια, ο Αρχιεπίσκοπος Αμερικής κ. Δημήτριος, οι υπουργοί Εξωτερικών και Συγκοινωνιών Μάρκος Κυπριανού και Ερατώ Κοζάκου Μαρκουλή, αντίστοιχα, ο κυβερνητικός εκπρόσωπος Στέφανος Στεφάνου και ο Πρέσβης της Κύπρου στις Ηνωμένες Πολιτείες Παύλος Αναστασιάδης. Στην δεξίωση που δόθηκε με την ευκαιρία των εγκαινίων της έκθεσης συναντήσαμε τον Κύπριο ηγέτη με τον οποίο και είχαμε την ακόλουθη σύντομη συνομιλία: VOA: «Κύριε Πρόεδρε, συγχαρητήρια για την τόσο πετυχημένη έκθεση της Κύπρου με την οποία ολοκληρώνεται μισός αιώνας ζωής της Κυπριακής Δημοκρατίας. Τώρα που ξεκινάμε το δεύτερο ήμισυ του πρώτου αιώνα της Κυπριακής Δημοκρατίας πιο είναι το όραμα σας για την Κύπρο»; Πρόεδρος Χριστόφιας: «Πρώτα από όλα θέλω να πω ότι εδώ παρουσιάζεται 11 χιλιάδων ετών ιστορία στον πολιτισμό και συμβολή στον παγκόσμιο πολιτισμό και είμαστε υπερήφανοι για αυτή την συμβολή της Κύπρου. Αυτό αποδεικνύει ότι η Κύπρος και οι κύπριοι πρέπει να έχουν καλύτερη τύχη, αξίζουν καλύτερης τύχης και καλύτερη τύχη σημαίνει ελευθερία, θρίαμβος των ανθρωπίνων δικαιωμάτων και εφαρμογή τους για όλους τους κυπρίους. Υπάρχει χώρος για όλους τους κύπριους ελληνοκύπριους και τουρκοκύπριους. Το όραμα μου είναι η επανένωση του τόπου μας και του λαού μας στα πλαίσια μιας δικοινοτικής, διζωνικής ομοσπονδίας η οποία θα σέβεται και τις ελευθερίες και τα ανθρώπινα δικαιώματα όλων των κυπρίων. Είναι τέρμα στην κατοχή, η οποία είναι απαράδεκτη και είναι τέρμα στον εποικισμό που επίσης είναι έγκλημα πολέμου. Αυτό είναι το όραμα μου, να μετατραπεί η Κύπρος σε γέφυρα ειρήνης, φιλίας και συνεργασίας μεταξύ των λαών της περιοχής μας και της ΕΕ». VOA: «Κύριε Πρόεδρε να ευχηθούμε το όραμα σας να υλοποιηθεί γρήγορα και την επόμενη φορά να βρεθούμε στην Κύπρο, σε αυτή την Κύπρο που περιγράψατε, την ελεύθερη και εκεί να πούμε περισσότερα». Πρόεδρος Χριστόφιας: «Αμήν. Σας ευχαριστώ πάρα πολύ». Λίγο αργότερα μιλήσαμε με τον Υπουργό Εξωτερικών της Κύπρου Μάρκο Κυπριανού, ο οποίος μας είπε: ΥΠΕΞ Κυπριανού: «Θέλω να τονίσω ότι είναι η πρώτη φορά που γίνεται μια έκθεση αυτού του μεγέθους εκτός Κύπρου και νομίζω ότι είναι ιδιαίτερα σημαντικό το ότι γίνεται στην Ουάσιγκτον, την πρωτεύουσα των ΗΠΑ. Ταυτόχρονα γιορτάζουμε όχι μόνο τα 50 χρόνια ανεξαρτησίας αλλά και διπλωματικών σχέσεων μεταξύ Κύπρου και ΗΠΑ. Η έκθεση δείχνει ακριβώς τη συμβολή της Κύπρου στον πολιτισμό της περιοχής, όπου μπόρεσε και πάντρεψε και υιοθέτησε και δημιούργησε μέσα από τους πολιτισμούς όλης της περιοχής τον ξεχωριστό Κυπριακό πολιτισμό, τον οποίο βεβαίως και συνεχίζουμε μέχρι σήμερα». Μερικές μόνον ώρες νωρίτερα ο ομογενής βουλευτής Κώστας Μπιλιράκης, από την Φλόριντα, αναλάμβανε στο Κογκρέσο μια σημαντική για την Κύπρο πρωτοβουλία. Βουλευτής Μπιλιράκης: «Σήμερα θριάμβευσε η θρησκευτική ελευθερία. Υποβάλαμε αυστηρό ψήφισμα στην Αμερικανική Βουλή που προωθεί την θρησκευτική ελευθερία στο κατεχόμενο βόρειο τμήμα της Κύπρου και καταδικάζει την Τουρκία και τις στρατιωτικές δυνάμεις της στο νησί για τις καταστροφές εξαίρετων εκκλησιών μας και νεκροταφείων μας. Ήταν μια πολύ πετυχημένη προσπάθεια. Το ψήφισμα εγκρίθηκε ομόφωνα από την Βουλή». Κατά την παραμονή του στην Ουάσιγκτον ο Πρόεδρος Χριστόφιας έκανε επίσης βαρυσήμαντη ομιλία στο Ίδρυμα Brookings, μια από τις πιο φημισμένες δεξαμενές σκέψεις της Αμερικής. Εξέθεσε με ειλικρίνεια το πρόβλημα της Κύπρου και τις δυσκολίες που αντιμετωπίζει στην προσπάθεια για την επίλυσή του. Αν και δεν αγνοεί τα διδάγματα του παρελθόντος εν τούτοις έχει έκδηλα στραμμένη την προσοχή του στο μέλλον. Όπως είπε: «Είμαι έτοιμος για διακανονισμό του Κυπριακού. Δεν επεδίωξα την προεδρεία για την καρέκλα. Την επεδίωξα για να λύσω το πρόβλημα (της Κύπρου). Για μένα αυτό είναι στόχος μιας ολόκληρης ζωής, όπως και το χτίσιμο μιας πιο δίκαιης κοινωνίας. Θέλω οι φτωχοί να ζουν καλύτερα και ο πλούτος να κατανέμεται με πιο δίκαιο τρόπο, αν καταστεί δυνατόν να εφαρμόσουμε ένα τέτοιο σύστημα στην χώρα μας». Ο Πρόεδρος Χριστόφιας εκμεταλλεύτηκε την ευκαιρία που του δόθηκε για να τονίσει για μια ακόμα φορά το όραμά του για την Κύπρο. Κατά την έκφρασή του: «Το όραμά μου είναι η επανένωση του νησιού και η αποκατάσταση των δικαιωμάτων όλων των πολιτών, Ελληνοκυπρίων και Τουρκοκυπρίων. Οι πολιτικές εμπειρίες μου με δίδαξαν να είμαι φίλος και υποστηρικτής των δικαιωμάτων και των δύο κοινοτήτων. Όχι εθνικιστικές επιδιώξεις ούτε μίσος για τους Τουρκοκύπριους. Ελληνοκύπριοι και Τουρκοκύπριοι αγωνίστηκαν μαζί στην δεκαετία 1940, ως μέλη τάγματος της τότε Βρετανικής Αυτοκρατορίας εναντίον του Ναζισμού». Ο Πρόεδρος Χριστόφιας δήλωσε ότι έχει τα πιο αγνά αισθήματα για τους Τουρκοκύπριους συμπατριώτες του. Συγκεκριμένα δήλωσε: «Αγαπώ τους Τουρκοκύπριους. Δεν είναι απλώς λόγια αυτά. Μεγάλωσα σε χωριό που περιστοιχίζονταν από Τουρκοκυπριακά χωριά. Ο πατέρας μου ήταν οικοδόμος και συχνά συνεργάζονταν με Τουρκοκύπριους. Έζησα μαζί τους για χρόνια πολλά. Οι Ελληνοκύπριοι, σαν πιο εύπορη και πιο ισχυρή κοινότητα ενθαρρύνουμε τους Τουρκοκύπριους συμπατριώτες μας να συνεργαστούν για να λυθεί το Κυπριακό». Λόγω ακριβώς των καλών προθέσεων που έχει για τους Τουρκοκύπριους ο Πρόεδρος Χριστόφιας νοιώθει ιδιαίτερη απογοήτευση όταν προτάσεις του, που πιστεύει ότι είναι προς όφελος και των δύο κοινοτήτων, προσκρούουν στην αντίθεση της νέας Τουρκοκυπριακής ηγεσίας και της Τουρκίας. Έδωσε το εξής παράδειγμα: «Πρότεινα να συνδέσουμε τις συζητήσεις για το θέμα των περιουσιών με εκείνες για το εδαφικό. Πρέπει να συμφωνηθεί ποια ακριβώς θα είναι η υπό Ελληνοκυπριακή διοίκηση έκταση και ποια η υπό Τουρκοκυπριακή. Αυτό έχει σημασία γιατί αν η έκταση της Ελληνοκυπριακής κοινότητας αποφασιστεί να είναι μεγαλύτερη εκείνης που προέβλεπε το Σχέδιο Αννάν, τότε μεγάλη πλειοψηφία Ελληνοκυπρίων προσφύγων θα μπορούν να γυρίσουν στα σπίτια τους που θα βρίσκονται μέσα στην περιοχή αυτή. Σε τέτοια περίπτωση μια μειοψηφία προσφύγων θα πρέπει να αποφασίσει αν θέλει να ζήσει στον Τουρκοκυπριακό τομέα ή όχι. Είμαι βέβαιος ότι θα υπάρξουν πολλοί που θα προτιμήσουν να παραμείνουν στην Ελληνοκυπριακή πλευρά και να ζητήσουν αποζημίωση για τις περιουσίες που αφήνουν στην άλλη πλευρά». Όμως η πρόταση αυτή του Προέδρου Χριστόφια απορρίφτηκε όπως δεν έγιναν δεκτές και μερικές άλλες που έκανε. Τον δυσαρέστησε ιδιαίτερα η απόρριψη της πρότασής του για διευθέτηση του εποικιστικού. Όπως είπε: «Πρότεινα να διευθετήσουμε το πρόβλημα των εποίκων. Από το 1974 έρχονται από την Τουρκία δεκάδες χιλιάδες έποικοι που ίσως να έχουν ήδη διπλασιάσει τον αριθμό των κατοίκων στον Τουρκοκυπριακό τομέα. Οι ομάδες των εποίκων και των ντόπιων είναι ανομοιογενείς. Όπως και εμείς οι Ελληνοκύπριοι δεν είμαστε ακριβώς ίδιοι με τους Έλληνες από την Ελλάδα. Έχουμε φυσικά πολλά κοινά, καταγωγή, θρησκεία, πολιτιστικές παραδόσεις αλλά και ιδιαιτερότητες ως Κύπριοι. Οι Ελληνοκύπριοι και οι Τουρκοκύπριοι επίσης έχουν πολλά κοινά, ήθη, έθιμα, ψυχολογία και τον νόστο της επανένωσης τους στο νησί που και για τους δύο είναι πατρίδα. Ατυχώς όμως την πρότασή μου αυτή την απέρριψαν η Τουρκική ηγεσία και ο κύριος Έρογλου». Παρά τις δυσκολίες που αντιμετωπίζει, ο Πρόεδρος Χριστόφιας λέει πως θα συνεχίσει να συνεργάζεται με τους Τουρκοκύπριους για την επανένωση του νησιού. Διατύπωσε τον στόχο του με ευθύτητα και σαφήνεια λέγοντας: «Θέλουμε να καταργηθεί κάθε διαχωριστική γραμμή. Θέλουμε μια ελεύθερη Κύπρο δίχως χωρίσματα, μια ελεύθερη Κύπρο για όλους τους Κυπρίους, Ελληνοκύπριους, Τουρκοκύπριους, Μαρωνίτες, Λατίνους και Αρμένιους». Ο Πρόεδρος Χριστόφιας αναχώρησε ήδη από τις Ηνωμένες Πολιτείες κι επιστρέφει στην Κύπρο. Αλλά η έκθεση που εγκαινίασε, «Κύπρος: Σταυροδρόμι Πολιτισμών», θα παραμείνει στην αμερικανική πρωτεύουσα για πολλούς ακόμα μήνες, μέχρι την 1 Μαϊου 2011, για την θαυμάζουν εκατοντάδες, ή και χιλιάδες καθημερινά, επισκέπτες. Ποιος ξέρει; Ίσως μια μέρα, ορισμένοι από αυτούς να αποφασίσουν να επισκεφθούν και την ίδια την Κύπρο για να δουν από κοντά όλα τα θαυμαστά που έχει να προσφέρει το νησί της Αφροδίτης και να απολαύσουνε για λίγο την φιλοξενία για την οποία φημίζονται οι κάτοικοι του.